Aalborg Byråd skal nu tage stilling til, hvem de 18 forlystelser fra Tivoli Karolinelund skal sælges til. Magistraten havde salget af forlystelserne på dagsordenen mandag på den lukkede del af sit møde. Ifølge NORDJYSKE indstilles det til byrådet, at forlystelserne alle sælges til den højest bydende, nemlig virksomheden  Freizeit Anlagen Bau (FAB), der har budt 3,3 millioner kroner. Samtidig skal virksomheden betale alle omkostninger, der er forbundet med at nedtage og hente forlystelserne. Virksomheden har base i Luxembourg og handler blandt andet med forlystelser. Borgmester Henning G. Jensen (S) siger til NORDJYSKE, at det vil kræve 16 lastbiler og fire byggekraner til nedtagningen af forlystelserne. Byrådet skal give endelig grønt lys til tilbuddet 28. marts.

Opsummering:
Tivoli Karolinelunds 18 forlystelser skal muligvis sælges til en virksomhed i Luxembourg.